隠靜分題得靜字
作者：章甫
朝代：宋

paragraphs: 平生苦愛閒，多病復便靜。
每爲林下遊，忽若醉而醒。
茲山昔曾登，當暑毛骨冷。
碧霄環珮聲，古木旌幢影。
五峰如高人，一一各秀穎。
俗駕難久留，佇立但俄頃。
別來三十載，往往夢清境。
從公得再來，共此春日永。
憑高愜幽思，即事發深省。
然燈戰枯棋，臨水瀹新茗。
興闌下山去，妙處心已領。
曉雨濕籃輿，衝泥度前嶺。